Årsregnskabet fra Aalborg Lufthavn er netop landet. Her fremgår det, at lufthavnen i 2022 har omsat for svimlende 190 millioner kroner. Det er en væsentlig stigning i forhold til 2021, hvor omsætningen lå på knap 115 millioner kroner eller i 2020, hvor det var blot 81 millioner kroner. Og omsætningen er steget på trods af, at antallet af medarbejdere er faldet siden 2020. - Det første kvartal i 2022 var påvirket af omikronvarianten, som satte sine tydelige spor i antallet af passagerer. Rejseaktiviteten i de resterende måneder lå enten en smule over 2019-niveau eller tæt på, hvor et lyspunkt for udenrigstrafikken var åbningen af Napoli-ruten i maj – en populær rute, der også er vendt stærkt tilbage her i 2023, siger lufthavnsdirektør Niels Hemmingsen. Gode investeringer 2022 var også året, hvor Aalborg Lufthavn blev kåret som Danmarks bedste lufthavn, og det var også året, hvor nye ruter blev afsløret: Nemlig til New York, Barcelona, Alicante og Reykjavik. Egenkapitalen er også på det højeste niveau, siden coronaen lukkede rejseaktiviteten ned. Den er på 115 millioner kroner. - Vi ser stadig en soliditet og egenkapital på niveau med sidste år. Det vigtigste er, at vi har mulighederne for yderligere at styrke lufthavnen til den daglige drift og fremtiden – blandt andet med de rigtige investeringer og medarbejderkompetencer, der kan følge med den stigende rejseaktivitet, siger lufthavnsdirektør Niels Hemmingsen.

Referat:
Aalborg Lufthavn er ejet af seks nordjyske kommuner.